03/11/2016 | Administración LocalMunicipal
A Pobra do Caramiñal
Acordo do Pleno para a creación da nova sede electrónica

O Pleno desde Concello, na sesión ordinaria que tivo lugar no día 27 de Outubro de 2016 adoptou, entre outros, aprobar o seguinte acordo: Mediante acordo plenario do día 29/05/2014 o Concello de A Pobra do Caramiñal creou a súa sede electrónica e delegou na Deputación Provincial da Coruña a xestión e administración de dita sede mediante a adhesión ao convenio marco de colaboración aprobado pola Deputación Provincial para tal fin. Dito convenio como manifestación da vontade de ambas partes pretendía dar solución técnica a necesidade de contar cunha canle de comunicación cos cidadáns, dando cumprimento a Lei 11/2007 de acceso electrónico dos cidadáns aos servizos públicos. O convenio establecía unha duración de catro anos sen que no mesmo se contemple a posibilidade de resolución anticipada. Non obstante, a propia vontade das partes poden deixar sen efectos o propio convenio subscrito por ambas. Este Concello contratou unha nova ferramenta informática que integra as solicitudes dos cidadáns no xestor de expedientes, o que permitirá dar plena aplicación a nova lei de procedemento administrativo (Lei 39/2015), permitindo que calquera cidadán se poida relacionar coa administración de forma dixital, así como coñecer o estado de tramitación dos seus expedientes. É por este motivo, que este concello precisa mudar a sede electrónica dende a existente, ata unha nova que permita a plena interoperatibilidade co novo xestor de expedientes adquiridos. Primeiro.- Deixar sen efectos a delegación acordada, mediante acordo plenario do día 29/05/2014, na Deputación Provincial da Coruña para xestión e administración da sede electrónica. Este acordo queda condicionado a manifestación favorable por parte do órgano competente da Deputación Provincial da Coruña para deixar sen efectos por mutuo acordo a eficacia de dito convenio. Segundo.- A creación dunha nova sede electrónica, cuxo enderezo electrónico de referencia pase a ser https://apobra.sedelectronica.es en lugar da existente “sede. apobra. es”. Terceiro.- O cambio de sede producirase ás 14 horas do quinto día hábil contado dende o día seguinte no se que publique dito acordo no Boletín Oficial da Provincia da Coruña e baixo a coordinación dos servizos técnicos da Deputación. Cuarto.- Dita sede electrónica estará suxeita aos principios de publicidade oficial, responsabilidade, calidade, seguridade, dispoñibilidade, accesibilidade, neutralidade e interoperatibilidade. Quinto.- A sede electrónica será accesible aos cidadáns todos os días do ano, durante as vinte e catro horas do día. Só cando concorran razóns xustificadas de mantemento técnico ou operativo poderá interromperse, polo tempo imprescindible, a accesibilidade á mesma. Sexto.- Establecer que a publicación no taboleiro de edictos da sede electrónica terá carácter complementario á publicación no taboleiro de anuncios municipal, sen prexuízo de que poida ser substituída pola devandita publicación electrónica nos casos en que así se determine. Sétimo.- Dende a sede electrónica accederase ao perfil de contratante do Concello, cuxo contido se axustará ao disposto na normativa de contratación. Oitavo.- A sede electrónica terá o contido marcado na lexislación aplicable, debendo figurar en todo caso: a) A identificación da sede, así como do órgano ou órganos titulares e dos responsables da xestión e dos servizos postos a disposición dos cidadáns na mesma. b) A información necesaria para a correcta utilización da sede, incluíndo o mapa da sede electrónica ou información equivalente, con especificación da estrutura de navegación e as distintas seccións dispoñibles. c) O sistema de verificación dos certificados da sede e dos selos electrónicos. d) Un acceso ao rexistro electrónico e ás normas de creación do rexistro ou rexistros electrónicos accesibles desde a sede. e) A información relacionada coa protección de datos de carácter persoal. f) O Inventario de información administrativa, co catálogo de procedementos e servizos prestados polo Concello. g) A relación dos medios electrónicos aos que se refire o artigo 27.4 da Lei 11/2007, de 22 de xuño, de Acceso Electrónico dos Cidadáns aos Servizos Públicos. h) Unha ligazón para a formulación de suxestións e queixas ante os órganos que en cada caso resulten competentes. i) O acceso, de ser o caso, ao estado de tramitación do expediente, previa identificación do interesado. j) A comprobación da autenticidade e integridade dos documentos emitidos polos órganos ou organismos públicos que abarca a sede que fosen autenticados mediante código seguro de verificación. k) A indicación da data e hora oficial. l) O calendario de días hábiles e inhábiles a efectos do cómputo de prazos. Noveno.- Delegar no Alcalde-Presidente ás actuacións que fosen precisas para levar a efectos o presente acordo. Décimo.- Habilitar á Alcaldía Presidencia para que adopte as medidas organizativas necesarias que permitan o desenvolvemento das previsións do presente acordo e poida modificar os aspectos técnicos que sexan convenientes por motivos de normalización, interoperatibilidade ou, en xeral, adaptación ao desenvolvemento tecnolóxico. Contra este acordo, que é definitivo en vía administrativa, poderase interpor, no prazo de dous meses, recurso contencioso-administrativo, ante o órgano xurisdicional competente, a contar desde o día seguinte á publicación do presente anuncio, de conformidade co artigo 46 da Lei 29/1998, do 13 de xullo, da Xurisdición Contencioso-administrativa. O Alcalde José Luís Piñeiro García